建安道中
作者：朱松
朝代：宋

paragraphs: 吾生意行初不謀，泛泛何啻波中鷗。
携家來作閩海夢，三年客食天南陬。
我先人廬在何許，大江之左道阻脩。
奉新家有手足愛，隻身歸掃先梧楸。
旋當來此營斗粟，南北顛倒無時休。
此心轉與世事左，自作磨螘將誰尤。
安知不滿達者笑，窮達一戲如觀優。
咄哉吾語亦已墮，且與造物同浮遊。